PRESUDA SLUŽBENIČKOG SUDA

EUROPSKE UNIJE

(sudac pojedinac)

14. lipnja 2016.

Elia Fernández González

protiv

Europske komisije

„Javna služba — Član privremenog osoblja — Član osoblja u kabinetu europskog povjerenika — Zapošljavanje člana privremenog osoblja na temelju članka 2. točke (b) UZ‑a — Uvjet prekida bilo kojeg oblika zaposlenja u Komisiji u trajanju od šest mjeseci — Točka 3.2 obavijesti Komisije D(2005) 18064 od 28. srpnja 2005. o zapošljavanju članova privremenog osoblja na temelju članka 2. točaka (b) i (d) UZ‑a na stalna radna mjesta kada nema uspješnih kandidata na natječaju“

Predmet:

Tužba, podnesena na temelju članka 270. UFEU‑a, primjenjivog na Ugovor o EZAE‑u na temelju članka 106.a, kojom Elia Fernández González traži, s jedne strane, poništenje odluke Europske komisije od 14. studenoga 2014. o odbijanju njezine prijave na mjesto člana privremenog osoblja na koje se odnosi objava o slobodnom radnom mjestu COM/2014/2036, kao i odluke od 22. svibnja 2015. kojom se odbija njezina žalba, i, s druge strane, naknadu navodno pretrpljene financijske i nematerijalne štete.

Odluka:

Tužba se odbija. Europska komisija snosi vlastite troškove i nalaže joj se snošenje troškova Elije Fernández González.

Sažetak

Dužnosnici – Privremeno osoblje – Postupak zapošljavanja – Sklapanje ugovora radi privremenog popunjavanja stalnog radnog mjesta – Pretpostavke

(Uvjeti zaposlenja ostalih službenika, čl. 2. t. (b) i (c))

U okviru tužbe za poništenje koju je podnio član privremenog osoblja iz članka 2. točke (c) Uvjeta zaposlenja ostalih službenika Europske unije protiv Komisijine odluke kojom se odbija njegova prijava na mjesto člana privremenog osoblja iz članka 2. točke (b) navedenih uvjeta jer nije zadovoljio uvjet prekida bilo kojeg oblika zaposlenja u Komisiji u trajanju od šest mjeseci, predviđen Komisijinom obavijesti o zapošljavanju članova privremenog osoblja na temelju članka 2. točaka (b) i (d) Uvjeta zaposlenja ostalih službenika Europske unije na stalna radna mjesta kada nema uspješnih kandidata na natječaju, zahtjev da ne postoji nikakav ugovor s Komisijom, izravan ili neizravan, tijekom razdoblja od najmanje šest mjeseci nije iznimka od članka 4. stavka 6. Komisijine odluke od 16. prosinca 2013. o zapošljavanju i zaposlenju privremenog osoblja, prema kojem „nakon isteka njegova ugovora, član osoblja iz članka 2. točke (c) navedenih uvjeta može se zaposliti radi privremenog popunjavanja stalnog radnog mjesta samo ako je izabran na kraju postupka odabira definiranog u članku 2.“, nego druga mogućnost za slučajeve u kojima postupak odabira nije potreban kako bi se doprinijelo većoj transparentnosti postupka zapošljavanja bivših članova privremenog osoblja iz članka 2. točke (c) navedenih uvjeta kao članova privremenog osoblja iz članka 2. točke (b) istih uvjeta.

Takav zahtjev ne nameće strože uređenje od onog predviđenog Uvjetima zaposlenja ostalih službenika Europske unije jer je on manje restriktivan od zahtjeva postupka odabira. U potonjem slučaju, naime, samo bivši članovi privremenog osoblja iz članka 2. točke (c) Uvjeta koji su bili uspješni u tom postupku odabira mogu biti zaposleni kao privremeno osoblje iz članka 2. točke (b) navedenih uvjeta, dok je u prvom slučaju zapošljavanje kao privremenog osoblja iz članka 2. točke (b) tih uvjeta dostupno svim bivšim članovima privremenog osoblja iz članka 2. točke (c) istih uvjeta.

(t. 25., 29. i 30.)